اسلام آباد نے لاہور کو ہرا دیا، فیصلہ ’سپر اوور‘ میں ہوا
’سپر اوور‘ میں پہلے بیٹنگ کرتےہوئے لاہور قلندر نے 16رنز کا ہدف دیا۔ آندرے رسل کی شاندار بیٹنگ کی بدولت اسلام آباد یونائیٹڈ نے 19رنز بنا کر میچ اپنے نام کر لیا۔ پی ایس ایل کی تاریخ میں یہ پہلا موقع ہے جب کسی میچ کا فیصلہ سپر اوور میں ہوا
کراچی — پاکستان سپر لیگ تھری کے بارہویں میچ میں دلچسپ اور سنسنی خیز مقابلے کے بعد اسلام آباد یونائیٹڈ نے لاہور قلندر کو سپر اوور میں شکست دے دی۔ مقررہ 20،20 اوور میں ٹائی ہونے کے بعد، میچ کا فیصلہ ’سپر اوور‘ میں ہوا۔ ایونٹ میں یہ لاہور قلندرز کی مسلسل چوتھی شکست ہے۔ سپر اوور میں پہلے بیٹنگ کرتےہوئے لاہور قلندر نے 16رنز کا ہدف دیا۔ آندرے رسل کی شاندار بیٹنگ کی بدولت اسلام آباد یونائیٹڈ نے 19رنز بنا کر میچ اپنے نام کر لیا۔ پی ایس ایل کی تاریخ میں یہ پہلا موقع ہے جب کسی میچ کا فیصلہ سپر اوور میں ہوا۔ شارجہ کرکٹ اسٹیڈیم میں اسلام آباد یونائیٹڈ کے کپتان مصباح الحق نے ٹاس جیت کر بیٹنگ کا فیصلہ کیا۔ رونکی اور صاحبزادہ فرحان نے اننگز شروع کی۔ لیکن رونکی کو دوسری ہی گیند پر فخر زمان نے بغیر کھاتہ کھولے پویلین کی راہ دکھا دی۔ صاحبزادہ فرحان بھی لمبی اننگز نہ کھیل سکے اور صرف 6رنز بنا کر سہیل خان کی گیند پر سنیل نارائن کو کیچ دے بیٹھے، مصباح الحق 4رنز بناکر چلتے بنے۔ ایک کے بعد ایک وکٹ گرنے سے اسلام آباد کی ٹیم شدید دباؤ کا شکار ہوگئی، جس کی وجہ سے رنز بنانے کی رفتار بھی کافی سست پڑگئی۔ اگلے آؤٹ ہونے والے بیٹسمین پٹیل 9رنز بنائے، 70رنز پر اسلا م آباد کے 6 ٹاپ آرڈر بیٹسمین پویلین لوٹ چکے تھے۔ رسل اور حسین طلعت نے ساتویں وکٹ کی شراکت میں 37قیمتی رنز جوڑے، رسل 15رنز کی اننگز کھیل کر حسین طلعت کا ساتھ چھوڑ گئے۔ فہیم اشرف صفر اور شاداب خان صرف ایک رن بناسکے۔ حسین طلعت نے 21 گیندوں پر 33رنز کی ناقابل شکست اننگز کھیلی۔ اس طرح اسلام آباد کی ٹیم مقررہ بیس اوورز میں9 وکٹوں کے نقصان پر 121رنز بنا سکی۔ لاہور قلندرز کے یاسر شاہ نے عمدہ بولنگ کرتے ہوئے صرف 20رنز کے عوض تین وکٹیں حاصل کیں۔ سہیل خان نے دو جبکہ فخر زمان، مستفیض الرحمان اور سلمان ارشاد نے ایک، ایک کھلاڑی کو آؤٹ کیا۔ ہدف کے تعاقب میں لاہور قلندرز کی اننگز کا آغاز ڈرامائی انداز میں ہوا اور پہلے ہی اوور میں صرف چار رنز پر اُس کے دو بیٹسمین پویلین لوٹ گئے۔عمر اکمل 4رنز بناکر جبکہ فخرزمان بغیر کھاتہ کھولے آؤٹ ہوئے۔ ابتدائی دو وکٹیں جلد گرنے کے بعد کپتان مک کولم اور آغا سلمان نے مل ٹیم کو سنبھالا اور تیسری وکٹ کی شراکت میں73قیمتی رنز جوڑ کر ٹیم کو پہنچنے والے نقصان کا ازالہ کر دیا۔ آغا سلمان محمد سمیع کی شارٹ پچ گیند پر ہک کرکے باؤنڈری لائن پر کیچ ہوگئے، وہ 35گیندوں پر دو چھکوں اور چار چوکوں کی مدد سے 48رنز بناکر آؤٹ ہوئے۔ آغا سلمان کے آؤٹ ہونے کے بعد ایک بار پھر لاہور قلندر کی وکٹیں گرنے کا سلسلہ شروع ہوگیا اور مک کولم کے سوا کوئی بھی بیٹسمین ڈبل فیگر میں اسکور نہ کرسکا ، مک کولم 49گیندوں پر 34رنز بناکر آؤٹ ہوئے جو ٹی 20 کیریئر میں اُن کی سست ترین اننگز ہے۔ مک کولم جب آؤٹ ہوئے تو میچ اسلام آباد یونائیٹڈ کے ہاتھ میں تھا، لاہور قلندر کو 4گیندوں پر سات رنز درکار تھےاور اس کی آخری وکٹ باقی تھی۔ نئے آنے والے بیٹسمین سلمان ارشاد محمد سمیع کی پہلی ہی گیند پر چھکا لگا کر اسکور برابر کر دیا۔ لیکن، سمیع نے اگلی ہی گیند پر سلمان ارشاد کو پویلین کی راہ دکھا دی۔ یوں دونوں ٹیموں کا اسکور 121،121 برابر ہوگیا اور میچ کا فیصلہ سپر اوور پر ہوا۔ پوائنٹس ٹیبل پر اب کراچی کے کنگز کے سات اور ملتان سلطانز کے پانچ پوائنٹس ہیںجبکہ کوئٹہ گلیڈی ایٹرز، پشاور زلمی اور اسلام آباد یونائیٹڈ کے چا، چار پوائنٹس ہیں۔ لاہور قلندر کی ٹیم اب تک کوئی پوائنٹ حاصل نہیں کرسکی۔ ایونٹ میں ہفتے کو دو میچز کھیلے جائیں گے، پہلے میچ میں ملتان سلطانز اور کوئٹہ گلیڈی ایٹرز کی ٹیمیں آمنے سامنے ہوں گی جبکہ دوسرا میچ پشاور زلمی اور لاہور قلندرز کے درمیان کھیلا جائے گا۔